
Radionuklid vizsgálat a Tass, Gudmon-foki parti szűrésű regionális vízbázis kútjaiban

Az elmúlt években egyre nagyobb jelentőséget kapott a felszínalatti vizek természetes radioaktivitásának vizsgálata, ugyanis ivóvízforrásként a vizek megemelkedett radionuklid koncentrációi egészségügyi kockázatot hordozhatnak. A vizek radioaktivitását trícium, radon, összesalfa és összesbéta mérések formájában ellenőrzik. Az elmúlt években a Bácsvíz Zrt. üzemeltetésében lévő Tass, Gudmon-foki regionális partiszűrésű vízbázis egyes kútjaiban határértéket (0,1 Bq/l) meghaladó összesalfa aktivitást mértek. A jelenség megértése érdekében és a lehetséges egészségügyi hatás értékeléséhez nuklidspecifikus méréseket és hidrogeológiai megközelítést alkalmaztam. A két mintavételi nap során 12 kútból és a Dunából összesen 25 mintát gyűjtöttem. A mintavétel során rögzítettem a vizek terepi paramétereit. Laboratóriumi mérések során a főion- és nyomelem koncentrációkat (pl. Fe, Mn), továbbá a 222Rn, 226Ra és összes urán aktivitáskoncentrációkat mértük. Utóbbi mérésekhez egy hazánkban egyedülálló, egyszerű és költséghatékony mérési technikát, a Nucfilm diszkeket alkalmazó alfa-spektrometriát használtam. A vízminták hasonló vízkémiai jelleget mutatnak (Ca-Na-HCO3-Cl-SO4), viszont a mért mangán (max. 1002 µg/l) és vas (max. 9510 µg/l) koncentrációk változatos értékeket vesznek fel, a legtöbb esetben a határértéket többszörösen túllépik. A nuklidszelektív vizsgálatok kimutatták, hogy a határértéket meghaladó összesalfa koncentráció az oldott urán mennyiségével magyarázható (max. 334 mBq/l). A vízben lévő urán mennyisége dinamikusan változik a Duna mindenkori vízállásával, magas vízállásnál alacsonyabb (max. 248 mBq/l), míg alacsony vízállásnál magasabb értékeket mértem (max. 334 mBq/l). Ennek oka a felszínalatti és Duna víz keveredési arányának változása a vízállás függvényében. Azonban az egyes kutakban mért aktivitáskoncentráció értéke erősen függ a lokális földtani viszonyoktól és jellegzetes mintázatot mutat, mely szerint egyre növekvő koncentrációk figyelhetők meg a vízbázis déli részén. Az urán forrása a vízadó képződmény alatt található reduktív, mocsári agyagos réteg. A tartósan alacsony vízállások hatására e képződmény is az oxidatív zónába kerül, mely az urán remobilizációjához vezet. Ez a folyamat a klímaváltozás miatt egyre gyakoribbá válhat és sérülékennyé teszi az ország vízkészletének harmadát termelő parti szűrésű rendszereket. Az általam végzett kutatás segítséget nyújthat a vízbázisok minőségi, mennyiségi és hidrogeológiai folyamatainak megértésében.




